ታላቁ ህዳሴ ግድብ የኢትዮጵያን የህዳሴ ጉዞ አጉልቶ የሚያሳይ ነው –ፕሬዝደንት ዶክተር ሙላቱ ተሾመ 
ታላቁ የኢትዮጵያ ህዳሴ ኤሌክትሪክ ኃይል ማመንጫ ግድብ ግንባታ የመሰረት ድንጋይ የተቀመጠበት ስድስተኛ ዓመት በዓል ግንባታው በሚካሄድበት በቤንሻንጉል ጉሙዝ ክልል ጉባ ተከብሯል፡፡በዓሉ “ታላቁ የህዳሴ ግድብ የሀገራችን ህብረ ዜማ የህዳሴያችን ማማ” በሚል መሪ ቃል ነው የተከበረው፡፡በበዓሉ ላይ ተገኝተው ንግግር ያደረጉት ፕሬዝደንት ዶክተር ሙላቱ ተሾመ ታላቁ የኢትዮጵያ ህዳሴ ግድብ የሃገሪቱን የህዳሴ ጉዞ አጉልቶ የሚያሳይ ፕሮጀክት ነው ብለዋል፡፡ ግድቡ ለዘመናት ከነበረው የኋልዮሽ ጉዞ አውጥቶ ሃገሪቱ በትክክለኛና ፈጣን የህዳሴ ጉዞ ላይ መሆኗን የሚያሳይ ነውም ብለዋል፡፡ፕሮጀክቱ የኤሌክትሪክ ሃይል በማመንጨት የሃገሪቱን ፈጣን ኢኮኖሚ ዘላቂ በማድረግ ከሚሰጠው ጥቅም ባሻገር ሃገራዊ መግባባትን የፈጠረና ከጎረቤት ሃገራት ጋርም በጋራና ፍትሃዊ ተጠቃሚነትን በማጎልበትና በልማት በማስተሳሰር የጎላ ጠቀሜታ ያለው ነው ሲሉ ተናግረዋል፡፡የዓለም ስጋት እየሆነ የመጣውን የአየር ንብረት ለውጥን በመከላከልም የአረንጓዴ ኢኮኖሚን ማዕከል ያደረገና ሃገሪቱ የያዘችውን የማይበገር አረንጓዴ ኢኮኖሚን እውን በማደረግ የሚገነባ የታዳሽ ሃይል ማመንጫ መሆኑንም ነው የገለጹት፡፡የኢፌዲሪ ምክትል ጠቅላይ ሚኒስትርና የታላቁ የህዳሴ ግድብ ህዝባዊ ተሳትፎ አስተባባሪ ብሄራዊ ምክር ቤት ሰብሳቢ አቶ ደመቀ መኮንን በበኩላቸው ግድቡ መላው ህብረተሰብን ያሳተፈና የመላው ኢትዮጵያዊ የእውቀት የጉልበትና የገንዘብ ድጋፍ ተጠናክሮ ቀጥሏል ብለዋል፡፡በተለያዩ ክልሎች በመዘዋወር ላይ የሚገኘው የህዳሴው ዋንጫ እስካሁን ከ1ነጥብ 2 ቢሊዮን ብር በላይ ገቢ ማስገኘት መቻሉን የገለጹት ምክትል ጠቅላይ ሚኒስትሩ ፕሮጀክቱ የአይቻልም መንፈስን በመስበር ለልማት ከተባበርን የማይሳካ አለመኖሩን አመላካች ነው ብለዋል፡፡መላው ህዝብ በቦንድ ግዢ እና ልገሳ 12 ነጥብ 6 ቢሊየን ብር ቃል ከገባው ውስጥ እስካሁን ከ9 ነጥብ 6 ቢሊየን ብር በላይ ለግድቡ ማሰባሰብ ተችሏል። የታላቁ የኢትዮጵያ ህዳሴ ግድብ ግንባታ በ6 ዓመታት ጉዞ በመላው ህዝብ ዘንድ እየታዬ ያለው መነሳሳት ተባብረንና ተግተን ከሰራን መለወጥና የህዳሴ ጉዟችንን ማሳካት እንደምንችል ማሳያ መሆኑን ተናግረዋል፡፡ታላቁ መሪ መለስ ዜናዊ መጋቢት 24 /2003 ዓ.ም. የመሰረት ድንጋይ ካስቀመጡበት ቀን ጀምሮ በሶስት ፈረቃ ለ24 ሰዓት በመገንባት ላይ ይገኛል፡፡የታላቁ የኢትዮጵያ ህዳሴ ግድብ ግንባታው ከ57 በመቶ በላይ ተጠናቆ ውሃ መያዝ ወደሚችልበት ምእራፍ በመሸጋገር ላይ መሆኑም ተገልጿል፡፡ግድቡ ቁመቱ ወደ 145 ሜትር መድረስ ያለበት በመሆኑ የግድቡን ቁመት የማሳደግ ስራ እየተሰራና ግድቡ ካሉት 16 ዩኒቶች መካከል ሁለቱ በቅርቡ ኃይል እንዲያመነጩ በከፍተኛ ርብርብ እየተደረገ መሆኑም ታውቋል።የግድቡ ግንባታ የተጀመረበት ስድስተኛ አመት  በዓል በተለያዩ ዝግጅቶች ሲከበር ሰንብቶ ግንባታው በሚካሄድበት ጉባ ላይ የማጠቃለያ ዝግጅቱ የኢፌዴሪ ፕሬዝዳንት ዶክተር ሙላቱ ተሾመ፣ ምክትል ጠቅላይ ሚንስትርና የታላቁ የህደሴ ግድብ ማስተባበሪያ ግንባታ ምክር ቤት ሰብሳቢ አቶ ደመቀ መኮንንን ጨምሮ የተለያዩ የመንግሥት ከፍተኛ ባለሥልጣናት፣የሃይማኖት አባቶችና ጥሪ የተደረገላቸው እንግዶች በተገኙት የተለያዩ የመንግሥት ከፍተኛ ባለሥልጣናትና ጥሪ የተደረገላቸው እንግዶች በተገኙበት በደማቁ ተከብሯል-(ኢዜአ) ፡፡